Na temelju članka 29. Statuta Osnovne škole Alojzija Stepinca, Zagreb, Školski odbor na 11. sjednici održanoj 28.12.2018. godine na prijedlog ravnateljice Karmen Lukinac Petrinec, prof., po pribavljenom mišljenju roditelja donio je

**P O S L O V N I K**

**O RADU VIJEĆA RODITELJA**

# I. TEMELJNE ODREDBE:

## Članak 1.

Ovim Poslovnikom pobliže se uređuje ustrojstvo i način suradnje Osnovne škole Alojzija Stepinca (u daljnjem tekstu: Škola) i roditelja, odnosno skrbnika učenika s ciljem ostvarivanja zadaća osnovnog školstva, povezivanja škole s društvenom sredinom te ostvarivanja interesa učenika.

## Članak 2.

Odredbe ovog Poslovnika primjenjuju se na sve osobe koje sudjeluju u radu Vijeća roditelja.

## Članak 3.

O pravilnoj primjeni ovog Poslovnika brine se predsjednik Vijeća roditelja.

# II. IZBOR VIJEĆA RODITELJA

## Članak 4.

(1) Vijeće roditelja sastavljeno je od predstavnika roditelja učenika svih razrednih odjela Škole.

(2) Vijeće roditelja bira se za tekuću školsku godinu.

## Članak 5.

(1) Roditelji učenika svakog razrednog odjela biraju na roditeljskom sastanku između sebe jednog predstavnika u Vijeće roditelja.

(2) Izbor predstavnika roditelja iz stavka 1. ovoga članka obavlja se javnim glasovanjem na roditeljskom sastanku razrednog odjela.

(3) Kandidat za člana Vijeća roditelja ne smije biti zaposlenik škole niti smije biti predstavnik Vijeća roditelja za neki drugi razred u školi.

(4) Za člana Vijeća roditelja izabran je predstavnik roditelja koji je dobio najveći broj glasova nazočnih roditelja.

(5) Postupkom izbora rukovodi razrednik razrednog odjela.

## Članak 6.

Članovi Vijeća roditelja biraju se na početku svake nastavne godine, najkasnije do 30. rujna tekuće godine.

# III. ZADATCI VIJEĆA

## Članak 7.

Vijeće roditelja razmatra i donosi zaključke o sljedećim pitanjima:

* daje mišljenje o prijedlogu Školskog kurikuluma i Godišnjeg plana i programa rada Učiteljskom vijeću odnosno ravnatelju
* raspravlja o izvješćima ravnatelja o realizaciji Školskog kurikuluma, Godišnjeg plana i programa rada Škole
* razmatra pritužbe roditelja u svezi s odgojno-obrazovnim radom
* imenuje i razrješuje jednog člana Školskog odbora iz reda roditelja
* predlaže mjere za unapređivanje odgojno-obrazovnog rada
* daje mišljenje i prijedloge u svezi s organiziranjem izleta, ekskurzija, sportskih i kulturnih sadržaja Škole
* daje mišljenje i prijedloge u svezi s uvjetima rada i poboljšanjem uvjeta rada u Školi
* daje mišljenje i prijedloge u svezi sa socijalno-ekonomskim položajem učenika i pružanjem odgovarajuće pomoći
* donosi stajalište u postupku izbora i imenovanja ravnatelja
* raspravlja o Etičkom kodeksu neposrednih nositelja odgojno-obrazovne djelatnosti u Školi i Kućnom redu prije njihova donošenja.

## Članak 8.

(1) Jednog člana Školskog odbora iz reda roditelja koji nije radnik Škole, imenuje Vijeće roditelja.

(2) Kandidata za člana Školskog odbora iz reda roditelja mogu predlagati svi nazočni na sjednici Vijeća roditelja. Svaki roditelj može sam istaknuti svoju kandidaturu.

(3) Kandidatom se smatra svaki roditelj koji je prihvatio kandidaturu ili je sam istaknuo svoju kandidaturu.

(4) O izboru člana Školskog odbora Vijeće roditelja odlučuje javnim glasovanjem. U slučaju da dva kandidata imaju isti broj glasova, glasovanje će se ponoviti za ta dva kandidata.

(5) Za člana Školskog odbora iz reda Vijeća roditelja imenuje se kandidat koji je izabran većinom glasova nazočnih članova Vijeća roditelja.

(6) O imenovanom članu Školskog odbora iz reda roditelja svi radnici Škole izvješćuju se putem oglasne ploče.

## Članak 9.

Član Školskog odbora iz reda Vijeća roditelja o raspravama i usvojenim zaključcima izvješćuje Školski odbor, a svi članovi Vijeća roditelja, roditelje razrednog odjela koji predstavljaju.

# IV. NAČIN RADA

## Članak 10.

Konstituirajuću sjednicu Vijeća roditelja saziva i vodi ravnatelj Škole do izbora predsjednika Vijeća roditelja.

## Članak 11.

1. Članovi Vijeća roditelja između sebe biraju predsjednika i zamjenika predsjednika.
2. Nakon što se utvrdi kandidat/kandidati za predsjednika Vijeća roditelja, pristupa se javnom glasovanju.
3. Za predsjednika je izabran roditelj koji je dobio najveći broj glasova nazočnih članova.
4. Nakon što je izabran predsjednik Vijeća roditelja, bira se zamjenik predsjednika na isti način.

## Članak 12.

1. Vijeće radi na redovnim sjednicama i elektroničkim sjednicama.
2. Sjednice Vijeća roditelja održavaju se prema potrebi, a najmanje četiri puta tijekom školske godine.
3. Sjednicu saziva predsjednik Vijeća roditelja odnosno njegov zamjenik ako je predsjednik privremeno spriječen.
4. Prijedlog za sazivanje sjednice može dati svaki član Vijeća roditelja, a predsjednik je obvezan sazvati sjednicu ako to zatraži 1/3 članova Vijeća ili ravnatelj Škole.
5. Poziv na redovnu sjednicu s prijedlogom dnevnog reda izrađuje tajnik Škole i organizira pravovremenu dostavu poziva i materijala za sjednicu.
6. Poziv na elektroničku sjednicu upućuje tajnik Škole, predsjednik Vijeća roditelja ili zamjenik predsjednika Vijeća, ako je predsjednik privremeno spriječen. Trajanje elektroničke sjednice može biti kroz više dana, ali se kod poziva mora naznačiti krajnji rok glasovanja i donošenja odluka.

## Članak 13.

1. Redovne sjednice Vijeća roditelja mogu se održavati ako je na sjednici prisutna većina svih članova.
2. Vijeće roditelja odlučuje javnim glasovanjem većinom glasova nazočnih članova, osim u slučaju donošenja stajališta u postupku izbora i imenovanja ravnatelja kada odlučuje tajnim glasovanjem.

## Članak 14.

1. Kod elektroničke sjednice rasprava se odvija unutar foruma grupe Vijeća roditelja. Odluke se donose pojedinačnim, pisanim elektroničkim izjašnjavanjem svakog člana Vijeća roditelja.
2. Odluka je usvojena ukoliko se za nju izrijekom izjasnila apsolutna natpolovična većina svih članova Vijeća roditelja.
3. Izbor i imenovanje ravnatelja ne može biti točka na elektroničkoj sjednici Vijeća roditelja.

## Članak 15.

(1) Ravnatelj Škole dužan je u najkraćem mogućem roku (pisano: e-poštom ili dopisom) izvijestiti Vijeće roditelja o svim pitanjima od općeg značaja za Školu.

(2) Ravnatelj Škole, Školski odbor i Osnivač dužni su u okviru svoje nadležnosti razmotriti prijedloge Vijeća roditelja i o tome ga pisano izvijestiti.

(3) Škola je dužna najkasnije jedan dan prije sjednice dostaviti članovima Vijeća roditelja putem e-pošte svu potrebnu dokumentaciju o kojoj će se raspravljati na Vijeću.

## Članak 16.

Vijeće roditelja može odlučiti pozvati i druge osobe na sljedeću sjednicu Vijeća roditelja. Druge osobe mogu sudjelovati u raspravi, ali bez prava odlučivanja.

## Članak 17.

1. O tijeku sjednice Vijeća roditelja vodi se zapisnik.
2. Zapisnik vodi član Vijeća roditelja kojeg odredi predsjednik.
3. Svi članovi Vijeća roditelja, kao i ravnatelj u ime Škole, u mogućnosti su predložiti promjene u zapisniku prije konačnog usvajanja.
4. Informacije osjetljive prirode koje nisu pogodne za distribuciju svim roditeljima u školi bit će uklonjene iz zapisnika.
5. Nakon sjednice zapisnik sa sjednice se pohranjuje u tajništvo Škole na čuvanje.
6. Predstavnici roditelja dužni su zapisnik proslijediti svim roditeljima u svojim razrednim odjelima.
7. Predsjednik Vijeća roditelja je dužan zapisnik proslijediti članovima Školskog odbora.

# V. DUŽNOSTI ČLANA VIJEĆA RODITELJA

## Članak 18.

Član vijeća roditelja dužan je:

* Aktivno sudjelovati u svim aktivnostima i sjednicama Vijeća roditelja
* Izgraditi komunikaciju prema svim roditeljima u razredu iz kojeg je izabran
* Učinkovito prosljeđivati informacije s Vijeća roditelja prema svim roditeljima u razredu
* Učinkovito prikupljati mišljenje roditelja u razredu o određenoj temi, ukoliko prikupljanje mišljenja zatraži Vijeće roditelja
* Aktivno i promptno provoditi odluke Vijeća roditelja ( npr. peticija)

**VII. RAZRJEŠENJE ČLANA VIJEĆA RODITELJA**

## Članak 19.

Član Vijeća roditelja može biti razriješen prije isteka mandata:

* ako sam zatraži razrješenje
* ako njegovom djetetu prestane status redovnog učenika Škole
* u slučaju preseljenja učenika u drugi razredni odjel
* u slučaju da njegovo razjašnjenje izglasuju roditelji razrednog odjela čiji je predstavnik u Vijeću roditelja
* u slučaju da Vijeće roditelja izglasuje prijedlog njegovog razrješenja.

## Članak 20.

(1) Ako su roditelji razrednog odjela nezadovoljni radom predstavnika roditelja u Vijeću roditelja, mogu tražiti njegovo razrješenje.

(2) O razrješenju iz stavka 1. ovog članka odlučivat će se na roditeljskom sastanku većinom glasova prisutnih roditelja.

## Članak 21.

1. Ako Vijeće roditelja ocijeni da član Vijeća ne ispunjava dužnosti iz članka 18. ovog Poslovnika, može na redovnoj sjednici Vijeća pokrenuti glasovanje o prijedlogu njegovog razrješenja.
2. Smatrat će se da član Vijeća roditelja ne ispunjava dužnosti ukoliko nije prisustvovao na dvije sjednice Vijeća roditelja.
3. Prijedlog za razrješenje mora biti argumentiran.
4. O upućivanju prijedloga za razrješenje odlučuje se javnim glasovanjem.
5. Prijedlog za razrješenje člana je usvojen ako za njega glasuje najmanje pola prisutnih članova Vijeća roditelja.
6. Predsjednik Vijeća roditelja će preko ravnatelja i razrednika predložiti od roditelja razrednog odjela razrješenje starog i izbor novog člana u Vijeće roditelja.

Članak 22.

(1) U slučaju prijevremenog prestanka mandata jednog ili više članova Vijeća roditelja, imenuje se novi član Vijeća roditelja na način i po postupku utvrđenom člankom 5. Poslovnika.

(2) Tako izabranim predstavnicima mandat traje do isteka vremena na koje je bio biran raniji član Vijeća roditelja.

(3) Predstavnik Vijeća roditelja koji je razriješen dužnosti ne može u istoj školskoj godini biti ponovno biran u Vijeće roditelja.

# VII. ZAVRŠNE ODREDBE

## Članak 23.

Ovaj Poslovnik stupa na snagu osmoga dana od dana objave na oglasnoj ploči Škole.

Ovaj Poslovnik objavljen je na oglasnoj ploči Škole dana 2.1.2018. godine, a stupio na snagu 10.1.2018. godine.

KLASA: 003-05/17-02/01

 URBROJ: 251-313-09-17-3

 Zagreb, 2.1.2018.

 Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 Ružica Lukić, mag.educ.math.et

 Ravnateljica:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 Karmen Lukinac Petrinec, prof.